આપણી પાસે અનેકાનેક ઉદાહરણ છે કે જ્યારે સ્ત્રીની સહનશક્તિનો અંત આવી ગયો અને એણે હુંકાર કર્યો ત્યારે ન ધારેલા પરિણામો આવ્યા છે. દ્રૌપદીની પ્રતિજ્ઞાથી માંડીને અહલ્યાના ધૈર્ય સુધીની કથા શક્તિની અને માત્ર શક્તિની કથા છે. સર્જન અને સંહાર બેય શક્તિના સ્વરૂપ છે, બંનેનું આ પૃથ્વી પર સરખું માહાત્મ્ય છે. એક વગર બીજાનો અર્થ નથી અને જુઓ, સ્ત્રી આ બંને કરી શકે છે. કુદરતે પુરુષને સંહારની શક્તિ આપી છે પણ સર્જનની નહીં. જ્યારે સ્ત્રી પાસે સર્જનની અદભૂત શક્તિ છે. એ બાળકને જન્મ આપી શકે છે. સૂર્ય પાસેથી વરદાન મેળવીને કુંતી કર્ણને જન્મ આપી શકે છે, પાણીમાં વહાવીનેય એના જીવનને બચાવી શકે છે તો પોતાના કેશ રકતથી રંગવાની પ્રતિજ્ઞા લઈને દ્રૌપદી આખા કૌરવકુળનો નાશ કરાવી શકે છે.